चौथे दिन बैठकर समझौता वार्ता हुई। राही ने कहा फुन्नन मियाँ से मुझे भी बहुत लगाव है। अब तुम ही ये बताओ इन्हें कैसे जीवित रखा जा सकता है। मैं निरूत्तर हो गया और कहानी आगे बढ़ी। फुन्नन ही थे, जिन्होंने स्वतंत्रता के बाद भारतीय राजनीति में महीन साम्प्रदायिकता की ओर इंगित किया था। कांग्रेस के एक मंत्री १९४२ के शहीदों का स्मारक बनवाने की घोषणा करते हैं और सभी शहीदों का नाम लेते हैं, लेकिन जब अब्बास का (जो उसी स्थान पर पुलिस की गोली का शिकार हुआ था) कोई वक्ता नाम नहीं लेता है तो फुन्नन मियाँ आश्चर्यचकित रह जाते हैं और यकायक जोर से कहते हैं - यहाँ तो हमारे अब्बास भी मरे थे।'